Reisebricht # 19  08/09/2007  Steve Irwin's (crocodile hunter) Australia Zoo    Do das mitem wüeschte Regewetter no chli aghalte het, hemmer 3 eher fuuli Däg ohni Programm hinter eus (was mr aber au gnosse hän). Do sWätter jez aber besseret hämmer nomol 2 witeri Nächt buecht bis am 10. 9. Aber zrugg zum 8.  Hüt hets widermol gheisse; früeh us dr Heja, aber noch dene 3 Däg fulenze isch das jo halb so wild. Und vorallem simer au beidi sehr gspannt gsi uf de Zoo. Will das isch öbis wo do jede kennt, dr crocodile  hunter Steve Irwin und si Zoo (I hoff ihr wüssed au vo wem dass d Red isch?! Er isch ame bi eus au am TV cho, het über alli mögliche Tier verzellt, Krokodil vo Hand gfange und sich an die giftigste Tier überhaupt gwogt. Er isch e riesige Tierfründ gsi und het dene allne immer gholfe. Aber no wichtiger, er het immer druf ufmerksam gmacht, dass es die Tier alli gli nüm git, wenn mr witer ihri natürliche Läbensrühm zerstöre und se jage. I glaub, dass er do in Australie e sehr e grosse Ifluss ufd Bevölkerig in  dere Beziehig gha het. ) Uf jede Fall isch er do e Nationalheld!! Und siter voreme Johr bi eine vo sine Missione" leider verstorbe isch, no meh als zvor. Drum isch das für eus ein Muss, dört mol go vrbi luege.  Mr sin denn also vo some riesige Australia Zoo Bus abgholt worde und öbbe 1 h gfahre. Während dr Fahrt het me denn au no chli meh über ihn erfahre und gseh wie er scho früeh si Traum vome chline Zoo oder eher ere Kroki-Farm afange het verwirkliche.  Bim Zoo acho, hemmer denn no dHolländerin  vo Agnes Waters troffe. Mr hän is denn für dä Dag mit ihre und 2 Israelinne zämmedo! Zu fünft simer denn loszottlet..zerscht simer mol an verschiedensti Schildchrote ahnegloffe vo chline Wasserschildchröt zu riiiiesige Monschter (glaub das si Glappagos-Schildchrote). Und denn witer zu dene ville Kroki-gheg und bassin. Mr hän schnell gmerkt dass es nid e Zoo isch wie bi eusd Tier hän alli gnueg Platz gha, alles isch sehr natürlich gsi (shet au überall grossi freii Eidechse und Vögel und so gha..) und  vorallem het me gmerkt, dass de Zoo mit Liedeschaft und Liebi fürs Detail gmacht worde isch. Es het denn au dr ganz Dag Füeterige und spannendi Vorträg zu de Tier geh. S gröschte Ereignis isch denn e Vorstellig ineme Richtige Stadion gsi..mit Vögel, Schlange und vor allem Krokodil. Immer bi dene Vorstellige hän si erklärt wie me sich sell verhalte mit dene Tier und vor allem druf ufmerksam gmacht, wie me dZersörig vo dene wichtige Läbensrüm cha stopfe (es si also wirklich nid so Touriste-Tiershows à la Sea World  oder so gsi)  Dr grossteil vom Zoo bestoht us Australische Tier wie zum Bispil verschiedene Kängurus, Dingos, Wombats, Koalas, Kamel, Kasoware, Emus, Otter, Schildchrot, Echidnas (so en Art en Igel), Tasmanischi Tüfel, viel Vögel, grossi Echse und Schlange. Denn natürlich dr Hauptteil us Krokodil. Witer gits denn aber no e Südostasie-Teil mit vil Elefante und no eme wunderschöne Tiger. (Au de Teil isch bezaubernd gstaltet.)  De Tag isch e so schnell dure gangeund me isch sich au nid vorcho wie  ime Zoo. Es sin wirklich Wälte zume Zoo bi eus. Do merkt me denn au wider, dass dr Zoo bi eus wirklich nur für e Mensch gmacht isch..me cha durelaufe..und alli die Tier hinter dr Schibe oder ime Betongheg betrachte. E Leu wo 5 Meter nach links und denn wider 5 nach rechts cha laufeoder jez hets jo au Kängurus..denn stoht no schön am Gheg, dass si bis zu 13 Meter wit chöne gumpe. Nur isch das recht schwer ime öbbe 10 uf 20 Meter Gheg mit 8 andere. Do het jedes Tier es grosses und vor allem naturgetreus Areal.  Do gseht me denn au, dass sich die Tier wohlfühle und Kängurus wirklich chöne gumpe. Me isch denn au irgendwie e Teil vo dere Tierwelt. Me cha au überall läsä wie me dene Tier und dr Umwält cha hälfe.  Sisch wider e super Usflug gsi..